钦定古今图书集成/明伦汇编/氏族典/第393卷 > 李清臣
## 钦定古今图书集成/明伦汇编/氏族典/第393卷 > 李清臣

按《宋史李清臣传》：“清臣，字邦直，魏人。七岁知读书，日
数千言。韩琦闻其名，以兄子妻之。举进士，调邢州司
户参军，和川令，应材识兼茂科，欧阳修壮其文，以比
苏轼。治平二年，试秘阁，试文至中书，修迎语曰：‘不置
李清臣于第一，则谬矣’。启视如言，以秘书郎签书平
江军判官，名声籍甚。欧阳修荐之，得集贤校理，同知”
太常礼院。作《韩琦行状》，神宗读之曰：“良史才也。”召为
两朝国史编修官、同修起居注，进知制诰、翰林学士。
元丰六年，拜尚书右丞。哲宗即位，转左丞。帝亲政，拜
中书侍郎。亟复青苗、免役法，除诸路提举官。顾苏辙
轧己，迺擿辙尝以汉武比先帝，激上怒。辙罢。上幸楚
王第，有狂妇人遮道告清臣谋反，御史捕治本澶州
娼而为清臣姑子田氏外妇者，清臣不能引去，用御
史言，以大学士知河南。徽宗立，入为门下侍郎、仆射，
出范纯礼、张舜民，不使吕希纯、刘安世入朝。寻为曾
布所陷，出知大名府而卒。赠金紫光禄大夫。清臣为
人宽洪，不忮害，起身穷约，以俭约自持，至富贵不改。
然一意欲取宰相，故操持悖谬，竟不如愿以死。